محمد عاصم بٹ

محمد عاصم بٹ اردو کے ناول نگار، افسانہ نگار، مدیر، نقاد اور مترجم ہیں۔ نئے لکھنے والوں میں آپ کا اختصاص جدید انسان کے مسائل اور رویوں کی عکاسی ہے۔

ابتدائی زندگی 
محمد عاصم بٹ لاہور میں پیدا ہوئے۔ گورنمنٹ کالج یونیورسٹی لاہور پاکستان سے فلسفہ کے مضمون میں ایم اے کرنے کے بعد انگریزی صحافت میں کیریئر کا آغاز کیا۔ مختلف انگریزی اور اردو اخباروں کے ساتھ وابستہ رہے۔ تاہم چند سال اس شعبے میں گزارنے کے بعد انسانی حقوق کے لیے کام کرنے والے غیر سرکاری اداروں سے وابستگی اختیار کی۔ 1996ء سے آپ سرکاری ملازم ہیں اور اکادمی ادبیات پاکستان کے ساتھ بطور مدیر "سہ ماہی ادبیات" کام کیا اور آج کل اکادمی میں ریذیڈنٹ ڈائریکٹر لاہور ہیں۔

ادبی سفر 
محمد عاصم بٹ نے ادبی زندگی کی شروعات شاعری سے کی۔ تاہم جلد ہی میلان طبع کی وجہ سے کہانی کاری کی طرف متوجہ ہوئے۔ پہلی کہانی 1989ء میں ماہنامہ "ماہ نو" میں شائع ہوئی۔ 1998ء میں کہانیوں کا پہلا مجموعہ "اشتہار آدمی" اور 2009ءمیں دوسرا مجموعہ "دستک" کے نام سے چھپا۔ 2001ء میں ناول "دائرہ" شائع ہوا۔ عالمی ادب پر گہری نگاہ رکھتے ہیں۔ سیموئل بیکٹ کے شہرہ آفاق ڈرامے "گوڈو کے انتظار میں" کے علاوہ کافکا اور بورخیس کی کہانیوں اور جاپانی کہانیوں کے انتخاب کو بھی اردو میں ترجمہ کیا۔ محمد عاصم بٹ کی اب تک دو درجن کے قریب کتابیں چھپ چکی ہیں۔ اردو کے ساتھ ساتھ انگریزی میں بھی لکھتے ہیں۔

اعزازات 
نیشنل یونیورسٹی آف ماڈرن لینگوئجز، اسلام آباد، اسلامک انٹرنیشنل یونیورسٹی، اسلام آباد، پنجاب یونیورسٹی، لاہور، گورنمنٹ کالج یونیورسٹی، لاہور، سرگودھا یونیوسٹی، ایجوکیشن یونیورسٹی لاہور، کے اردو زبان و ادب کے شعبوں میں محمد عاصم بٹ کی فکشن نگاری پر ایم اے ، ایم فل اور ایم ایس کی سطح پر تحقیقی مقالے لکھے گئے ہیں۔

"تین نئے ناول نگار"کے عنوان سے ایک کتاب شائع ہوئی ہے جس میں محمد عاصم بٹ کی ناول نگاری پر طویل مقالہ شامل ہے- تحریر روبینہ سلطان، پبلشر: دستاویز مطبوعات، لاہور 2012، اشاعت اول

محمد عاصم بٹ کے ناول ’ناتمام‘ کو ’یوبی ایل ایوارڈ برائے سال ۲۰۱۵ میں فکشن کی کیٹگری میں بہترین کتاب کا انعام ملا۔ اسی ناول نے عکس خوش بو پروین شاکر ایوارڈ بھی جیتا۔

تصنیفات

فکشن 
 اشتہار آدمی (کہانیوں کا مجموعہ) 1998
 دائرہ (ناول) 2001
 دستک (کہانیوں کا مجموعہ) 2009
 ناتمام (ناول) 2014
 بھید (ناول) 2018

تراجم 
 کافکا کہانیاں (فرانز کافکا کی کہانیوں کے تراجم)، 1993   
 سو عظیم آدمی (مائیکل ہارٹ کی کتاب ’دی ہنڈرڈ‘کا ترجمہ)، 1993  
 توہمات کی دنیا (کارل سیگاں کی کتاب کا ترجمہ)، مشعل، لاہور، پاکستان، 2002
 بورخیس کہانیاں (خورخے لوئیس بورخیس کی کہانیوں کا ترجمہ) 2018 
 جاپانی کہانیاں (انتخاب و ترجمہ) 2019 
 مختصر تاریخ عالم ، تخلیقات پبلشرز ، پاکستان ،1995 
 مارکو پولو کا سفرنامہ ، تخلیقات پبلشرز ، لاہور ، پاکستان ، 1999
 محمد (کیرن آرمسٹرانگ کی کتاب کا ترجمہ)، تخلیقات پبلشرز ، لاہور ، پاکستان ، 2002
 بے موسم کے پھول (جاپانی کہانیوں کا انتخاب)
 صارف نامہ (صارف حقوق کا تعارف)، تحفظ صارف نیٹ ورک ، اسلام آباد ، 2004
 فیڈیلیو (لڈوگ وین بیتھو وین کا واحد اوپیرا)، اسلام آباد ، 2011
 تعلیم کا لبرل نقطہ نظر (لبرل ریڈنگز آن ایجوکیشن کا ترجمہ)  ، اسلام آباد ، پاکستان ، 2012

اردو سے انگریزی 
 Story of Four Saints (قصہ چہار درویش کا انگریزی روپ)، نیشنل بک فاؤنڈیشن اسلام آباد 2016

زیر طبع کتابیں 
 سورج (ناول)
 گوڈو کے انتظار میں (ترجمہ)

حوالہ جات 

 Asad, Altaf Hussain (دسمبر 2010)۔ "Soul of an Era: Review of Dastak"۔ Literati (The News on Sunday)۔
 Butt, Muhammad Asim (16 جون 2002)۔ "Reviews: Empowering Women"۔ Dawn.
 Saeed, Saadat. "Kafka: the Pioneer of New Story"۔ A review of Butt's translation of Kafka
 "Foundation of SAARC Writers and Literature"۔
 Javed, Kazy (مارچ 2010)۔ "A Word About Letters"۔ Literati.
 Javed, Kazy. "English history of Punjabi literature"۔

اردو افسانہ نگار
اردو فکشن نگار
اردو ناول نگار
اسلام آباد کی شخصیات
بقید حیات شخصیات
پاکستانی مترجمین
پاکستانی مرد افسانہ نگار
پاکستانی مصنفین
پاکستانی ناول نگار
فضلا گورنمنٹ کالج یونیورسٹی لاہور
کشمیری شخصیات
کشمیری نژاد پاکستانی شخصیات
پاکستانی افسانہ نگار
Short description is different from Wikidata